Author: user
Company: Microsoft

VOLEBNÝ A NOMINAČNÝ PORIADOK 
NA FUNKCIU ČLENA VEDECKEJ RADY
CEMEA SAV,
VEREJNEJ VÝSKUMNEJ INŠTITÚCIE

založenej Slovenskou akadémiou vied

Článok I
Špecifické požiadavky na kandidátov na členov vedeckej rady

(1)	Členom vedeckej rady verejnej výskumnej inštitúcie založenej Slovenskou akadémiou vied (ďalej tiež „organizácia“) sa môže stať len ten, kto:
a)	je bezúhonný; za bezúhonného sa nepovažuje ten, kto bol právoplatne odsúdený za úmyselný trestný čin (ak odsúdenie nebolo zahladené) alebo nedbanlivostný trestný čin na nepodmienečný trest odňatia slobody (ak odsúdenie nebolo zahladené),
b)	má spôsobilosť na právne úkony v plnom rozsahu,
c)	interným členom môžu byť iba zamestnanec ústavu aspoň s vedeckou hodnosťou DrSc., PhD., CSc. alebo ich ekvivalentom, ktorý je zaradení minimálne v stupni IIa, pričom je v pracovnom pomere s organizáciou v rozsahu najmenej polovice ustanoveného pracovného času, 
d)	externým členom môže byť zástupca vysokých škôl alebo iných organizácií a pracovísk výskumu a vývoja Slovenskej republiky. Externým členom môže byť iba osoba s vedeckou hodnosťou DrSc., PhD., CSc. alebo ich ekvivalentom. Jeden z externých členov musí byť zástupca z hospodárskej prace alebo zástupca užívateľov výsledku výskumu, ktorý nie je zamestnancom žiadnej verejnej výskumnej inštitúcie ani žiadnej vysokej školy. 

(2)	Na čele vedeckej rady je predseda, ktorého volia a odvolávajú členovia vedeckej rady spomedzi interných členov vedeckej rady. Vedecká rada má vedeckého tajomníka, ktorého volia a odvolávajú členovia vedeckej rady spomedzi interných členov vedeckej rady. Predseda vedeckej rady zastupuje vedeckú radu navonok, dbá o plynulú činnosť vedeckej rady a koná vo veciach v zmysle uznesení vedeckej rady. Tajomník vedeckej rady vykonáva práva, povinnosti, úlohy a oprávnenia predsedu vedeckej rady v čase jeho neprítomnosti.

Článok II
Voľba členov vedeckej rady

(1)	Voľbu člena/členov vedeckej rady vyhlasuje a organizuje správna rada organizácie.

(2)	Volia sa šiesti interní a traja externí členovia vedeckej rady.

(3)	V prípade, že na funkciu člena vedeckej rady mieni kandidovať člen správnej rady organizácie, musí svoj úmysel kandidovať ihneď oznámiť predsedovi správnej rady organizácie; takýto člen sa nezúčastňuje na zasadnutiach ani na iných činnostiach správnej rady súvisiacich s vyhlasovaním a organizáciou voľby člena/členov vedeckej rady. Ak na funkciu člena vedeckej rady mieni kandidovať predseda správnej rady organizácie, musí svoj úmysel kandidovať ihneď oznámiť podpredsedovi správnej rady organizácie; v tomto prípade predsedá správnej rade organizácie pri jej zasadnutiach a iných činnostiach súvisiacich s vyhlasovaním a organizáciou voľby člena/členov vedeckej rady podpredseda správnej rady organizácie alebo iný člen správnej rady organizácie, ktorého dočasným predsedaním poverí väčšina členov správne rady organizácie. Ak sa v dôsledku úmyslu viacerých členov správnej rady kandidovať do vedeckej rady stane správna rada neschopná uznášania (§ 23 ods. 4 zákona o verejnej výskumnej inštitúcii), riaditeľ organizácie, podpredseda správnej rady alebo ktorýkoľvek iný člen správnej rady oznámi túto skutočnosť predsedovi dozornej rady. V takomto prípade voľbu člena/členov vedeckej rady vyhlasuje a/alebo organizuje dozorná rada organizácie.

(4)	Riaditeľ organizácie poskytuje všetku súčinnosť potrebnú pre realizáciu aktov a činností správnej rade organizácie pri vyhlasovaní a organizácii voľby. Členovia správnej rady majú právo nahliadnuť do materiálov, ktoré organizácia vedie o zamestnancoch v rozsahu a za účelom:
a)	určenia zoznamu oprávnených voličov a 
b)	ubezpečenia sa o tom, že kandidáti na interných členov vedeckej rady spĺňajú požiadavky kladené na kandidátov na členov vedeckej rady.

Článok III
Vyhlásenie volieb

(1)	Voľba člena/členov vedeckej rady sa vyhlasuje zverejnením oznámenia správnej rady organizácie o konaní voľby na webovom sídle organizácie.

(2)	Oznámenie o konaní voľby musí byť zverejnené najneskôr 1 mesiac pred koncom funkčného obdobia dosluhujúceho člena/dosluhujúcich členov vedeckej rady. Ak sa miesto člena vedeckej rady uvoľnilo predčasne, oznámenie o konaní voľby musí byť zverejnené najneskôr 15 dní po predčasnom ukončení výkonu funkcie člena vedeckej rady. 

(3)	Oznámenie o konaní voľby musí obsahovať:
a)	názov a sídlo organizácie,
b)	miesto/miesta a čas konania voľby, 
c)	špecifikáciu funkcie a počet miest, ktoré sa obsadzuje voľbou a
d)	obsah, formu, spôsob predloženia a lehotu na predloženie kandidatúry.

(4)	Kandidátov do VR môžu navrhovať všetci oprávnení voliči organizácie. Podmienkou predloženia návrhu navrhovateľom je súhlas navrhovaného. Návrh obsahuje:
a)	meno a priezvisko kandidáta,
b)	stručnú charakteristiku jeho vedeckej aktivity,
c)	počet rokov praxe,
d)	počet publikácií evidovaných v databázach WOS a SCOPUS, kapitol v monografiách, citácií, autorských osvedčení,
e)	počet vedených projektov (vedúci projektu/zástupca vedúceho),
f)	významné ocenenia a
g)	meno navrhovateľa.

Článok IV
Spoločné ustanovenia k voľbe
 
(1)	Volia oprávnení voliči organizácie v zmysle § 23 ods. 2 zákona o verejnej výskumnej inštitúcii, teda:
a)	zamestnanci organizácie, ktorí
1.	majú vysokoškolské vzdelanie najmenej druhého stupňa alebo vzdelanie získané v zahraničí, ktoré je svojím rozsahom a obsahom rovnocenné s vysokoškolským vzdelaním najmenej druhého stupňa, 
2.	vykonávajú v organizácii niektorú z činností podľa § 1 ods. 4 zákona o verejnej výskumnej inštitúcii a 
3.	sú v pracovnom pomere s organizáciou v rozsahu najmenej polovice ustanoveného týždenného pracovného času a 
b)	študenti študijných programov tretieho stupňa vysokoškolského štúdia v dennej forme štúdia po vykonaní dizertačnej skúšky, ktorí vykonávajú vedeckú časť doktorandského štúdia v organizácii na základe zmluvy podľa osobitného predpisu.

(2)	Voľba môže prebehnúť, ak je prítomná nadpolovičná väčšina oprávnených voličov. V prípade hybridného, alebo video konferenčného zasadnutia sa za prítomných považujú  účastníci, ktorí sú slovom a/alebo obrazom prítomní v čase hlasovania.

(3)	Hlasujú iba prítomní oprávnení voliči.

(4)	Voľba sa uskutočňuje tajným hlasovaním.

(5)	Spôsob hlasovania a vyhodnocovania hlasovania musí byť oznámený pred začatím hlasovania.

(6)	Prípadné vyhlásenie správnej rady, že člena/členov vedeckej rady sa nepodarilo zvoliť, sa nevzťahuje na kandidátov, ktorí boli v priebehu voľby zvolení.

Článok V
Organizácia volieb 

(1)	Správna rada organizácie:
a)	zverejní najmenej tri pracovné dni pred dňom voľby aktuálny zoznam oprávnených voličov v zmysle § 23 ods. 2 zákona o verejnej výskumnej inštitúcii,
b)	zorganizuje voľbu; pred začatím voľby sa ubezpečí, že kandidáti predložili riadne svoje kandidatúry,
c)	vyhotoví zápisnicu o priebehu a výsledku voľby, ktorú podpíšu všetci prítomní členovia správnej rady,
d)	oznámi výsledky voľby riaditeľovi organizácie, najmä kto bol zvolený za člena/členov vedeckej rady,
e)	ak sa nepodarilo zvoliť člena/členov vedeckej rady, vyhlási novú voľbu tak, aby sa konala do 1 mesiaca. 

(2)	Riaditeľ organizácie bezodkladne vydá a zabezpečí doručenie dokladu o zvolení za člena vedeckej rady zvolenému kandidátovi s určením začiatku plynutia funkčného obdobia [§ 23 ods. 11 písm. a) zákona o verejnej výskumnej inštitúcii]. Funkčné obdobie zvoleného člena vedeckej rady plynie nezávisle od funkčného obdobia ostatných volených členov správnej rady a trvá päť rokov (§ 18 ods. 5 zákona o verejnej výskumnej inštitúcii).

(3)	Ak osoba zvolená za člena vedeckej rady organizácie je zároveň členom správnej rady organizácie a výkon funkcie člena správnej rady jej nezanikol iným spôsobom, prvým dňom plynutia jej funkčného obdobia člena vedeckej rady zaniká z dôvodu nezlučiteľnosti jej členstvo v správnej rade (§ 17 ods. 9 zákona o verejnej výskumnej inštitúcii).

Článok VI
Model voľby

(1)	Hlasovanie prebieha zvlášť o kandidátoch, ktorí sú zamestnancami organizácie a zvlášť o kandidátoch, ktorí pochádzajú z externých pracovísk. Oprávnený volič môže hlasovať len za taký počet kandidátov, koľko miest vo vedeckej rade sa obsadzuje. Kandidát je zvolený, ak získa vo svoj prospech nadpolovičnú väčšinu hlasov prítomných oprávnených voličov. 

(2)	Ak sa volí iba jeden člen vedeckej rady, a je iba jeden kandidát, kandidát je zvolený, ak  získa nadpolovičnú väčšinu hlasov prítomných oprávnených voličov. Ak kandidát nezíska nadpolovičnú väčšinu hlasov prítomných oprávnených voličov, po krátkej prestávke sa uskutoční nové kolo voľby. Ak sa kandidáta nepodarí zvoliť ani po troch kolách voľby (vrátane prvotného kola), správna rada vyhlási, že člena vedeckej rady sa nepodarilo zvoliť.

(3)	Ak sa volí jeden člen vedeckej rady a je viacero kandidátov, zvolený je ten kandidát, ktorý získa nadpolovičnú väčšinu hlasov prítomných oprávnených voličov. Ak nadpolovičnú väčšinu hlasov prítomných oprávnených voličov získa viacero kandidátov, zvolený je ten kandidát, ktorý získal najvyšší počet hlasov. Ak:
a)	žiadny kandidát nezíska nadpolovičnú väčšinu hlasov prítomných oprávnených voličov, po krátkej prestávke sa uskutoční nové kolo voľby medzi všetkými kandidátmi, 
b)	viacerí kandidáti získajú nadpolovičnú väčšinu hlasov prítomných oprávnených voličov a súčasne získajú najvyšší a zároveň rovnaký počet hlasov, po krátkej prestávke sa uskutoční nové kolo voľby medzi týmito kandidátmi.
Ak sa člena vedeckej rady nepodarí zvoliť ani po troch kolách voľby (vrátane prvotného kola), správna rada vyhlási, že člena vedeckej rady sa nepodarilo zvoliť.

(4)	Ak sa volia viacerí členovia vedeckej rady, zvolení sú tí kandidáti, ktorí získajú nadpolovičnú väčšinu hlasov prítomných oprávnených voličov. Ak počet kandidátov, ktorí získajú nadpolovičnú väčšinu hlasov prítomných oprávnených voličov, je vyšší ako počet miest vo vedeckej rade, ktoré sa obsadzujú, zvolení sú tí kandidáti, ktorí sa v poradí podľa počtu získaných hlasov umiestnia do miesta zodpovedajúceho počtu miest v správnej rade, ktoré sa obsadzujú. Ak:
a)	žiadny kandidát nezíska nadpolovičnú väčšinu hlasov prítomných oprávnených voličov, po krátkej prestávke sa uskutoční nové kolo voľby medzi všetkými kandidátmi,
b)	sa nepodarí obsadiť všetky miesta v správnej rady, ktoré sa obsadzujú, po krátkej prestávke sa uskutoční nové kolo voľby medzi zostávajúcimi kandidátmi,
c)	sa na mieste v poradí podľa počtu získaných hlasov, ktoré inak zabezpečuje zvolenie, umiestni viacero kandidátov (získajú nadpolovičnú väčšinu hlasov a súčasne rovnaký počet hlasov), po krátkej prestávke sa uskutoční nové kolo voľby medzi týmito kandidátmi.
Ak sa nepodarí zvoliť počet kandidátov zodpovedajúci počtu miest členov vedeckej rady, ktoré sa obsadzujú, ani po troch kolách voľby (vrátane prvotného kola), správna rada vyhlási, že člena/členov vedeckej rady sa nepodarilo zvoliť.

(5)	V prípade, ak sa nepodarí zvoliť všetkých členov vedeckej rady, vyhlásia sa doplňujúce voľby, ktoré sa musia uskutočniť do 30 dní. 

Článok VII
Odvolávanie volených členov vedeckej rady
 
(1)	Člena vedeckej rady možno odvolať za podmienok podľa § 23 ods. 10 zákona o verejnej výskumnej a inštitúcii.

(2)	Na základe písomnej žiadosti o zvolanie zhromaždenia oprávnených voličov za účelom odvolania člena vedeckej rady správna rada organizácie zvolá zhromaždenie oprávnených voličov v zmysle § 23 ods. 2 zákona o verejnej výskumnej inštitúcii. Žiadosť musí obsahovať mená, priezviská a vlastnoručné podpisy aspoň 1/5 oprávnených voličov organizácie v zmysle § 23 ods. 2 zákona o verejnej výskumnej inštitúcii, uvedenie mena člena vedeckej rady, ktorého odvolanie sa navrhuje, a uvedenie dôvodov pre jeho odvolanie. Správna rada zabezpečí odoslanie: 
a)	žiadosti v elektronickej podobe a
b)	pozvánky na zhromaždenie oprávnených voličov v zmysle § 23 ods. 2 zákona o verejnej výskumnej inštitúcii s bodom programu hlasovania o odvolaní člena vedeckej rady a s uvedením miesta, dňa a hodiny jeho konania, 
oprávneným voličom organizácie na ich e-mailové adresy uvedené na webovom sídle organizácie. Zhromaždenie oprávnených voličov sa musí konať nie skôr ako týždeň a nie neskôr ako mesiac po doručení žiadosti správnej rade organizácie. K odoslaniu uvedených dokumentov musí dôjsť najneskôr 15 dní pred dňom konania zhromaždenia oprávnených voličov.

(3)	Správna rada organizácie zverejní najmenej tri dni pred dňom hlasovania aktuálny zoznam oprávnených voličov v zmysle § 23 ods. 2 zákona o verejnej výskumnej inštitúcii.

(4)	Správna rada organizácie riadi zhromaždenie oprávnených voličov. Správna rada umožní členovi vedeckej rady, ktorý sa navrhuje odvolať, vyjadriť sa k dôvodom na jeho odvolanie uvedeným v žiadosti a umožní diskusiu účastníkov zhromaždenia a dotknutého člena vedeckej rady k tomuto návrhu.

(5)	Zhromaždenie oprávnených voličov môže hlasovať o odvolaní člena vedeckej rady, ak je prítomná nadpolovičná väčšina oprávnených voličov v zmysle §23 ods. 2 zákona o verejnej výskumnej inštitúcii. Odvolanie člena správnej rady je možné uskutočniť  video konferenčne a/alebo hybridne.

(6)	Volený člen vedeckej rady je odvolaný, ak za jeho odvolanie hlasovala nadpolovičná väčšina osôb prítomných voliť členov vedeckej rady (§ 23 ods. 10 zákona o verejnej výskumnej inštitúcii). V prípade odvolávania člena SR video konferenčne a/alebo hybridne, je na odvolanie potrebná nadpolovičná väčšina oprávnených voličov.

(7)	Správna rada organizácie vyhotoví zápisnicu o priebehu a výsledku hlasovania, ktorú podpíšu všetci prítomní členovia vedeckej rady.

(8)	Správna rada organizácie oznámi výsledky hlasovania riaditeľovi organizácie.

(9)	Ak je člen vedeckej rady odvolaný, riaditeľ organizácie bezodkladne vydá a zabezpečí doručenie dokladu o odvolaní z funkcie dotknutému členovi vedeckej rady [§ 23 ods. 12 písm. b) zákona o verejnej výskumnej inštitúcii].

Článok VIII
Osobitné ustanovenia

(1)	Orgán vyhlasujúci voľbu (Správna rada organizácie) môže určiť, že pohovor s kandidátmi na členov vedeckej rady sa uskutoční:
a)	prezenčne,
b)	prezenčno-videokonferenčne (článok XX ods. 7 štatútu Slovenskej akadémie vied) alebo

článok XX ods. 7 štatútu SAV - „v prípade hybridného prezenčno-videokonferenčného rokovania predseda zasadajúceho orgánu vyzve na hlasovanie a tí účastníci zasadnutia, ktorí sú miestne vzdialení, slovom a/alebo obrazom potvrdia ostatným účastníkom spojenia výsledok svojho hlasovania v čase prenosu. Predsedajúci oznámi výsledky hlasovania v mieste, v ktorom sa zdržiaval, ako aj celkový výsledok hlasovania za všetky pripojené miesta. Spôsob rokovania i výsledok hlasovania sa explicitne uvedú v zápisnici z rokovania. Účastníci zasadnutia môžu hlasovať v tajnom hlasovaní iba v prípade, ak sú zabezpečené také elektronické prostriedky hlasovania, ktoré zaručia anonymitu hlasujúcich.“

c)	videokonferenčne (článok XX ods. 8 štatútu Slovenskej akadémie vied).

článok XX ods. 8 štatútu SAV - „v prípade, že všetci účastníci rokovania sú pripojení videokonferenčne, predseda zasadajúceho orgánu vyzve na hlasovanie a účastníci zasadnutia slovom a/alebo obrazom potvrdia ostatným účastníkom spojenia výsledok svojho hlasovania v čase prenosu. Predsedajúci oznámi celkový výsledok hlasovania za všetky pripojené miesta. Spôsob rokovania i výsledok hlasovania sa explicitne uvedú v zápisnici z rokovania. Účastníci zasadnutia môžu hlasovať v tajnom hlasovaní iba v prípade, ak sú zabezpečené také elektronické prostriedky hlasovania, ktoré zaručia anonymitu hlasujúcich.“

(2)	Orgán vyhlasujúci voľbu môže určiť, že voľba členov vedeckej rady sa uskutoční:
a)	prezenčne, 
b)	prezenčno-videokonferenčne; v takomto prípade sa na voľbu prednostne použije aj článok XX ods. 6 a 7 štatútu Slovenskej akadémie vied, pričom musia byť zabezpečené také elektronické prostriedky hlasovania, ktoré zaručia anonymitu hlasujúcich. 

článok XX ods. 6 štatútu SAV - „za prítomných sa považujú účastníci zasadnutia, ktorí sú slovom a/alebo obrazom prítomní v čase hlasovania; ak prítomný člen nehlasoval, považuje sa za člena, ktorý sa zdržal hlasovania.“

c)	videokonferenčne; v takomto prípade sa na voľbu prednostne použije aj článok XX ods. 6 a 8 štatútu Slovenskej akadémie vied, pričom musia byť zabezpečené také elektronické prostriedky hlasovania, ktoré zaručia anonymitu hlasujúcich, 
d)	per rollam elektronicky; v takomto prípade:
i.	sa na voľbu prednostne použije aj článok XX ods. 4 štatútu Slovenskej akadémie vied okrem jeho posledných dvoch viet, 

Predsedníctvo, výbor snemu, vedecká rada akadémie a poradné orgány akadémie rozhodujú per rollam o neodkladných záležitostiach a o návrhoch, na ktorých prerokovanie nie je možné zvolať zasadnutie. V prípade tajného hlasovania musia byť zabezpečené také elektronické prostriedky hlasovania, ktoré zaručia anonymitu hlasujúcich. O výsledku rozhodnutia sa spíše zápisnica. Ak 1/5 členov orgánu požiada, aby sa o návrhu predloženom na hlasovanie per rollam rokovalo na jeho riadnom zasadnutí, prerokuje sa návrh na najbližšom zasadnutí. Na výsledky hlasovania per rollam sa pritom neprihliada.

ii.	musia byť zabezpečené také elektronické prostriedky hlasovania, ktoré zaručia anonymitu hlasujúcich, 
iii.	orgán vyhlasujúci voľbu určí aj spôsob hlasovania, lehotu na hlasovanie a postup v prípade nutnosti nového kola voľby, 
iv.	za prítomných sa považujú všetci oprávnení voliči, ktorí sa zúčastnili hlasovania v určenej lehote, alebo
e)	per rollam korešpondenčne; v takomto prípade:
i.	orgán vyhlasujúci voľbu určí aj lehotu, miesto a spôsob doručovania a uchovávania hlasovacích lístkov, ktoré zaručia anonymitu hlasujúcich, osobu poverenú/osoby poverené prijímaním a uchovávaním hlasovacích lístkov do uplynutia lehoty na doručenie hlasovacích lístkov a spôsob odovzdania hlasovacích lístkov orgánu organizujúcemu voľbu (ak osobou poverenou/osobami poverenými prijímaním a uchovávaním hlasovacích lístkov nebudú členovi orgánu organizujúceho voľbu alebo orgán organizujúci voľbu), 
ii.	orgán vyhlasujúci voľbu určí aj postup v prípade nutnosti nového kola voľby,
f)	za prítomných sa považujú všetci oprávnení voliči, ktorí doručili hlasovací lístok v určenej lehote.

Článok IX
Záverečné ustanovenia

(1)	Správna rada organizácie predložila návrh tohto volebného a nominačného poriadku poverenému členovi dozornej rady dňa ............. a predsedovi vedeckej rady dňa .................. Dozorná rada sa k návrhu tohto volebného a nominačného poriadku vyjadrila dňa ...............; vedecká rada sa k návrhu tohto volebného a nominačného poriadku vyjadrila dňa .............. Správna rada schválila tento volebný a nominačný poriadok dňa .................
(2)	Tento volebný a nominačný poriadok nadobúda účinnosť dňom nasledujúcom po dni jeho zverejnenia na webovej stránke CEMEA SAV, v. v. i., t. j. ................

V Bratislave dňa ..........................

              						........................................................
      doc. Ing. Miroslav Hnatko, PhD.
       zastupujúci riaditeľ CEMEA SAV, v. v. i.